b'\n_START_ARTICLE_\nEvangelij po Judu I\xc5\xa1karijotu\n_START_PARAGRAPH_\nEvangelij po Judu je apokrifni gnosti\xc4\x8dni evangelij iz 2. stol. po Kr., besedilo, ki je nastalo v gnosti\xc4\x8dni sekti kajnitov. Omenja ga Irenej Lyonski v svojem delu Zoper krivoverstva. Koptski prevod izvirno gr\xc5\xa1kega besedila je bil najden okrog leta 1970 v Egiptu. Papirusni rokopis je bil ilegalno prenesen iz Egipta v ZDA in je nekaj desetletij le\xc5\xbeal v sefih neke banke na Long Islandu in propadal, dokler ni bil leta 2006 restavriran. Odkritje je objavila revija National Geographic na dokaj senzacionalisti\xc4\x8den na\xc4\x8din._NEWLINE_Osrednja figura je Juda I\xc5\xa1karijot, za katerega pa se ne more trditi, da je tudi avtor evangelija. Navezujo\xc4\x8d se na kanoni\xc4\x8dne evangelije, je Juda izdal Jezusa Kristusa judovskim oblastem, ki so ga kri\xc5\xbeale. Evangelij po Judu I\xc5\xa1karijotu podaja ta dogodek pozitivno, kot poni\xc5\xbeni odgovor na Jezusova navodila in ne kot na rezultat izdajstva. Pozitivna obravnava izhaja iz gnosti\xc4\x8dnega stali\xc5\xa1\xc4\x8da, da je \xc4\x8dlovek bo\xc5\xbeanska iskrica omejena in ujeta v je\xc4\x8do telesa, in da je Juda samo spro\xc5\xbeil dogodke, ki osvobodijo Kristusovega Duha fizi\xc4\x8dne ovire._NEWLINE_Besedilo ne prina\xc5\xa1a nobenih novih podatkov o zgodovinskih osebah in dogodkih, pa\xc4\x8d pa potrjuje, kar je bilo \xc5\xbee znano o gnosti\xc4\x8dnih skupnostih in njihovi dualisti\xc4\x8dni miselnosti. Njeno bistvo je v lo\xc4\x8devanju materije in duha, pri \xc4\x8demer je materija skrajno negativna. Negativen je tudi bog stare zaveze (Jahve, Jabaldaoth, Sakas ali podobno). Odre\xc5\xa1enje je v propadu in ukinitvi materije. Doketisti\xc4\x8dna kristologija prika\xc5\xbee Kristusa kot bo\xc5\xbeansko bitje, ki je le odeto v \xc4\x8dlove\xc5\xa1ko telo. Zato je Juda, ki Jezusu omogo\xc4\x8di, da se znebi telesa, lahko prikazan v pozitivni lu\xc4\x8di. To pa se obenem ujema z logiko kajnitov, ki so dosledno preobra\xc4\x8dali svetopisemske figure, tako da so na sicer negativne gledali pozitivno, saj so se upali upirati slabemu Bogu stare zaveze. Tako npr. ob\xc4\x8dudujejo bratomorilca Kajna, prebivalce Sodome, kr\xc5\xa1ilce desetih zapovedi in tudi Juda I\xc5\xa1karijota. Kot trdi Gregor Wurst, koptolog in teolog, prevajalec tega besedila, pa ta evangelij ne more imeti danes nobenega vpliva na kr\xc5\xa1\xc4\x8dansko vero.'